Lars Løkke Rasmussen (V), 2004-05-25:
Enhedslisten har stillet forslag om, at kommunerne skal gives mulighed for at oprette lokalråd i lokale enheder, der udgør et afgrænset hele.
Som eksempler er nævnt bydele, øer, landsbyer eller større bysamfund.
Efter forslaget skal lokalrådene bl.a. have høringsret og indstillingsret i alle spørgsmål af betydning for lokalområdet.
Lokalrådene skal desuden være sparringspartnere og øverste myndighed for visse lokale institutioners udviklings- og virksomhedsplaner og kan tildeles dispositionsret over udviklingsmidler til området.
Hensigten med forslaget er, at der samtidig med en strukturreform sker en styrkelse af det lokale demokrati.
Jeg kan indledningsvis oplyse, at kommunalbestyrelserne allerede efter de gældende regler i den kommunale styrelseslov har en mulighed for at nedsætte lokaludvalg, der kan tildeles opgaver til selvstændig varetagelse inden for en række områder.
Enhedslistens beslutningsforslag går imidlertid videre end de gældende regler, idet det foreslås, at lokaludvalgenes medlemmer skal kunne vælges ved et direkte valg.
Jeg vil gerne sige, at regeringen deler forslagsstillernes opfattelse af, at en styrkelse og revitalisering af det lokale demokrati er en helt central del af den kommende strukturreform.
Det kan ikke være nogen overraskelse og er det næppe heller.
Jeg har jo med glæde noteret mig, at jeg kan genfinde citater af mig selv i beslutningsforslaget fra Enhedslisten. Det hænger jo sammen med, at det synspunkt, jeg her har givet udtryk for, også fremgik af min tale ved delegeretmødet i Kommunernes Landsforening den 18. marts i år, og det fremgår i øvrigt også af regeringens udspil til fremtidens offentlige sektor »Det nye Danmark«.
I udspillet står, at demokratiet skal længere ud end byrådssalen, der ikke bør være et endemål for decentralisering, at brugerdemokratiet og det lokale, helt nære engagement skal styrkes, og at borgerne skal sikres bedre muligheder for at kunne engagere sig i det lokale demokrati og opnå reel medindflydelse.
Som bekendt er det jo regeringens ambition, at der inden sommerferien er indgået en politisk aftale om den fremtidige kommunale struktur og opgavefordeling, og det er bl.a. tanken, at spørgsmålet om styrkelse af det lokale demokrati skal drøftes i forhandlingerne.
Ved de politiske forhandlinger bør der efter regeringens opfattelse være størst muligt råderum til at indgå en samlet politisk aftale, og derfor finder regeringen det noget uhensigtsmæssigt at binde forhandlingerne allerede nu ved at vedtage et beslutningsforslag om en meget konkret udmøntning og udformning af lokaldemokratiet ved anvendelse af lokalråd.
På den baggrund kan regeringen ikke støtte forslaget.
Jeg kan i den forbindelse oplyse, at en styrkelse af lokaldemokratiet jo kan ske ved initiativer på flere måder, hvor etablering af lokalråd blot er én af disse flere mulige måder.
Så selv om jeg nærer stor sympati for det, der er bevæggrundene bag forslaget - det er jo bl.a. de bevæggrunde, som jeg kan se, jeg selv har formuleret, så det siger sig selv - så må jeg altså helt afslutningsvis sige, at vi ikke kan støtte forslaget af de grunde, jeg her har givet.
Derfor vil jeg også udtrykke en beklagelse af, at Enhedslisten allerede på et meget tidligt tidspunkt i forhandlingerne har fralagt sig medansvaret for at fremtidssikre den kommunale sektor og dermed jo altså har afskrevet sig i hvert fald den første mulighed for at præge forhandlingerne på en måde, hvor de synspunkter, Enhedslisten har på feltet her, der langt hen ad vejen matcher regeringens, i hvert fald ikke af Enhedslisten kan trækkes ind omkring forhandlingsbordet.